दुनिया के हजारों लोग जर्मनी के शहर बॉन में इस उम्मीद में जमा हुए हैं कि बदलते मौसम की मार से इस धरती को बचाने के लिए कोई ठोस खाका तैयार होगा। चुनौती इसलिए भी बड़ी है कि दुनिया में सबसे ज्यादा ग्रीनहाउस गैसों का उत्सर्जन करने वाला अमेरिका पेरिस समझौते से बाहर हो गया है। अमेरिकी राष्ट्रपति डॉनल्ड ट्रंप को जलवायु से ज्यादा अमेरिकी लोगों की नौकरियों की चिंता है। लेकिन बॉन में संयुक्त राष्ट्र के जलवायु सम्मेलन के मेजबान फिजी जैसे देशों के सामने अपना अस्तित्व बचाये रखने का संकट है। हर दिन समंदर का बढ़ता जल स्तर उन्हें जलसमाधि की तरफ धकेल रहा है।